Dôvodová správa

A. Všeobecná časť

Návrh nariadenia vlády Slovenskej republiky o sprístupňovaní jednoduchých tlakových nádob na trhu  (ďalej len „návrh nariadenia vlády“) predkladá  Ministerstvo práce, sociálnych vecí a rodiny Slovenskej republiky v súlade s Plánom legislatívnych úloh vlády Slovenskej republiky na rok 2015. 
Návrh nariadenia vlády je aproximačným nariadením podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
Návrhom nariadenia vlády  sa do právneho poriadku Slovenskej republiky transponuje smernica Európskeho parlamentu a Rady 2014/29/EÚ z 26. februára 2014 o harmonizácii právnych predpisov členských štátov týkajúcich sa sprístupnenia jednoduchých tlakových nádob na trhu (prepracované znenie).  Jej cieľom je zaručiť voľný pohyb jednoduchých tlakových nádob na vnútornom trhu Európskej únie a súčasne zabezpečiť vysokú úroveň ochrany bezpečnosti a zdravia pri užívaní jednoduchých tlakových nádob.
 
Návrh nariadenia vlády v súlade s uvedenou smernicou a inými príslušnými právne záväznými aktmi EÚ vytvára právny rámec,  ktorý upravuje požiadavky na výrobcov, dovozcov a distribútorov jednoduchých tlakových nádob a notifikované osoby, upravuje základné bezpečnostné požiadavky na tieto výrobky a určuje postupy posudzovania zhody.   
Právna úprava uvádzania jednoduchých tlakových nádob na trh bola doteraz obsiahnutá v smernici Európskeho parlamentu a Rady 2009/105/ES zo 16. septembra 2009 týkajúca sa jednoduchých tlakových nádob (konsolidované znenie). Uvedená smernica je do právneho poriadku Slovenskej republiky prebratá nariadením vlády Slovenskej republiky č. 513/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na jednoduché tlakové nádoby v znení nariadenia vlády č. 176/2003 Z. z. a nariadenia vlády č. 328/2003 Z. z. 
Smernica Európskeho parlamentu a Rady 2014/29/EÚ ukladá členským štátom povinnosť prijať a uverejniť právne predpisy a správne opatrenia potrebné na dosiahnutie súladu s touto smernicou do 19. apríla 2016 a uplatňovať ich od 20. apríla 2016. 
 
Návrh nariadenia vlády nemá byť predmetom vnútrokomunitárneho pripomienkového konania.
 
Návrh nariadenia vlády  nemá vplyv na rozpočet verejnej správy, nemá sociálne vplyvy, ani vplyv na životné prostredie a informatizáciu spoločnosti. Návrh nariadenia vlády má v porovnaní s doterajšou právnou úpravou mierne pozitívny vplyv na  podnikateľské prostredie.
 
Návrh nariadenia vlády  je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.